Snywerk beteken bloot dat 'n foto kleiner gesny word deurdat die vervelige, lelike dele en dele wat die aandag van die foto kan aftrek, afgesny word. Foto's lyk gewoonlik die mooiste met reguit kante, byvoorbeeld 'n vierkant of 'n reghoek. Partykeer is 'n ovaalvorm of 'n sirkel 'n goeie keuse. Jy kan ook 'n voorwerp of 'n persoon uitknip en die agtergrond heeltemal verwyder. 'n Mens kan ook 'n gedeelte van die voorwerp uitknip en die res van die foto net so laat. Dit kan 'n spesiale effek veroorsaak. Dit is baie belangrik om 'n instrument te gebruik om jou te help om reguit te sny en om seker te maak hoeke is 90 grade. Daar is verskeie klein, goedkoop papiersnyers wat 'n mens kan gebruik. Dit is gewoonlik nie 'n goeie idee om 'n foto met 'n kartelskêr te knip nie. Dit lyk die mooiste as 'n mens die foto met gladde kante sny en dan die kartelskêr gebruik vir 'n gekleurde mat om die foto.